text: Kunstigt rev af sten fra motorvej 
  10 september 2012 kl. 09.21
  2000 kubikmeter sten fra den nye motorvej bliver i disse dage smidt i vandet i Sønderborg Bugt. Dermed for den lokale dykkerklub opfyldt et stort ønske: Et kunstigt stenrev.
  Stenene stammer fra udgravningerne omkring motorvejen og donationer fra lokale landmænd. 
  De skal bruges til at danne et kunstigt stenrev, der gavner havmiljøet og vil være oplagte mål for oplevelseshungrende fritidsdykkere.
  En gravko læsser de 2.000 m3 sten på en pram, der sejler stenene ud til Middelgrunden i Sønderborg Bugt.
  
  Gamle søkort 
  Projektet er undfanget af Sønderborg Kommune sammen med dykkerklubben Poseidon. 
  Placeringen af det første kunstige stenrev i Middelgrund er ikke tilfældig. 
  Gamle søkort fra 1869 viser, at der tidligere har ligget store sten på havbunden på dette sted.
  
  Stenrev er en sjælden naturform 
  LAG Sønderborg, Linak, Danfoss og LandboSyd støtter ideen og deltager i en styregruppe, der koordinerer det store projekt. I det sidste års tid er der arbejdet på at finde sponsorer til projektet. Det er nu lykkedes og der er fundet 600.000 kr. til projektet.
  Det nyanlagte stenrev bliver officielt indviet den 8. oktober. Her deltager blandt andre miljøminister Ida Auken og Gitte Seeberg, generalsekretær i WWF Verdensnaturfonden.
  